
REPUBLIKA HRVATSKA
VIROVITIČKO-PODRAVSKA ŽUPANIJA
Upravni odjel za graditeljstvo, zaštitu okoliša i imovinsko-pravne poslove



KLASA: 112-03/26-01/07
URBROJ: 2189-05/05-26-2
Virovitica, 7. kolovoza 2026.

UPUTE I OBAVIJESTI KANDIDATIMA

Sukladno članku 19. i 86. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08., 61/11., 4/18., 112/19. i 17/25.), pročelnik Upravnog odjela za graditeljstvo, zaštitu okoliša i imovinsko-pravne poslove Virovitičko-podravske županije raspisao je Javni natječaj za prijam u službu vježbenika/ice na određeno vrijeme u Upravni odjel za graditeljstvo, zaštitu okoliša i imovinsko-pravne poslove Virovitičko-podravske županije objavljen u „Narodnim novinama“ broj 86/2026. od 7. kolovoza 2026. godine za:

UPRAVNI ODJEL ZA GRADITELJSTVO, ZAŠTITU OKOLIŠA I IMOVINSKO-PRAVNE POSLOVE VIROVITIČKO-PODRAVSKE ŽUPANIJE 

Odsjek za prostorno uređenje i gradnju u Virovitici

Radno mjesto: Vježbenik radi osposobljavanja za obavljanje poslova višeg stručnog suradnika (2.) za prostorno uređenje i graditeljstvo
· 1 izvršitelj/ica na određeno vrijeme od 12 mjeseci

Tekst natječaja dostupan je na web stranici Narodnih novina i na mrežnoj stranici Virovitičko-podravske županije www.vpz.hr. 

Od dana objave natječaja u „Narodnim novinama“ počinje teći osmodnevni rok za podnošenje prijava na natječaj.

Posljednji dan za podnošenje prijava je 17. kolovoza 2026. godine.


OPIS POSLOVA RADNOG MJESTA

UPRAVNI ODJEL ZA GRADITELJSTVO, ZAŠTITU OKOLIŠA I IMOVINSKO-PRAVNE POSLOVE VIROVITIČKO-PODRAVSKE ŽUPANIJE 

Odsjek za prostorno uređenje i gradnju u Virovitici

Radno mjesto: Vježbenik radi osposobljavanja za obavljanje poslova višeg stručnog suradnika (2.) za prostorno uređenje i graditeljstvo
· 1 izvršitelj/ica na određeno vrijeme od 12 mjeseci

Opći uvjeti za prijam u službu:
· punoljetnost,
· hrvatsko državljanstvo,
· zdravstvena sposobnost za obavljanje poslova radnog mjesta na koje se osoba prima.

Posebni uvjeti:
· sveučilišni diplomski studij ili sveučilišni integrirani prijediplomski i diplomski studij ili stručni diplomski studij građevinske, geodetske ili druge tehničke struke.
U svojstvu vježbenika primaju se osobe sa završenim obrazovanjem određene razine obrazovanja i struke, bez radnog iskustva na odgovarajućim poslovima ili s radnim iskustvom kraćim od vremena propisanog za vježbenički staž, sukladno odredbama članka 85. Zakona o službenicima i namještenicima u lokalnoj i područnoj (regionalnoj) samoupravi. Vježbenički staž traje 12 mjeseci.

Opis poslova:
· vodi složenije upravne postupke do donošenja rješenja i izrađuje nacrte rješenja te rješava u upravnim i drugim predmetima vezanim za izdavanje akata za provedbu prostornih planova i građenje sukladno posebnom propisu, supotpisuje nacrte akata iz djelokruga Odsjeka koje potpisuje pročelnik, zamjenik pročelnika ili voditelj Odsjeka,
· izrađuje potvrde, uvjerenja i druge neupravne akte iz djelokruga rada upravnog tijela te izrađuje izvješća i baze podataka sukladno posebnim propisima,
· rad sa strankama, jedinicama lokalne samouprave, državnim i inim tijelima, javnopravnim tijelima i ostalim strankama,
· obavlja i druge upravne i stručne poslove iz nadležnosti Odsjeka te ostale poslove po nalogu pročelnika i zamjenika pročelnika te voditelja Odsjeka.

Pitanja kojima se testira provjera znanja, sposobnosti i vještina bitnih za obavljanje poslova navedenog radnog mjesta temelje se na sljedećim propisima:
· Zakon o općem upravnom postupku („Narodne novine“ broj 47/09., 110/21.),
· Zakon o gradnji („Narodne novine“ broj 155/25.),
· Zakon o prostornom uređenju („Narodne novine“ broj 155/25.),
· Uredba o uredskom poslovanju ( „Narodne novine“ broj 75/21.).
Napomena: Izvori za pripremanje kandidata za prethodnu provjeru znanja i sposobnosti su i sve možebitne izmjene i dopune navedenih izvora, a koje će biti na snazi u vrijeme održavanja prethodne provjere znanja i sposobnosti.
Pisano testiranje za navedeno radno mjesto obuhvaća jednu cjelinu koja se odnosi na poznavanje prethodno navedenih propisa.


PODACI O PLAĆI

Sukladno članku 8. Zakona o plaćama u lokalnoj i područnoj (regionalnoj) samoupravi („Narodne novine“ broj 28/10. i 10/23.) plaću službenika, odnosno namještenika u upravnim odjelima i službama jedinica lokalne i područne (regionalne) samouprave čini umnožak koeficijenata složenosti poslova radnog mjesta na koje je službenik, odnosno namještenik raspoređen i osnovice za obračun plaće, uvećan za 0,5 % za svaku navršenu godinu radnog staža.

Prema Odluci o koeficijentima za obračun plaće službenika i namještenika u upravnim tijelima Virovitičko-podravske županije („Službeni glasnik“ Virovitičko-podravske županije broj 14/23., 2/24., 6/24., 9/24., 15/25.) koeficijent složenosti poslova za radno mjesto:
· Viši stručni suradnik 2. iznosi 3,20.
Međutim, sukladno članku 12. Zakona o plaćama u lokalnoj i područnoj (regionalnoj) samoupravi („Narodne novine“ broj 28/10. i 10/23.) za vrijeme trajanja vježbeničkog staža vježbenik ima pravo na 85% plaće poslova radnog mjesta najniže složenosti njegove stručne spreme, a to je Viši stručni suradnik 3. čiji koeficijent iznosi 3,10.

Osnovica za obračun plaće određena je Odlukom o visini osnovice za obračun plaća službenika i namještenika u upravnim tijelima Virovitičko-podravske županije KLASA: 120-01/25-01/32, URBROJ: 2189-06/01-25-1, od 23. prosinca 2025. godine, i iznosi 700,00 eura.


NAČIN OBAVLJANJA PRETHODNE PROVJERE ZNANJA I SPOSOBNOSTI KANDIDATA

Prethodnoj provjeri znanja i sposobnosti kandidata mogu pristupiti samo kandidati koji ispunjavaju formalne uvjete iz javnog natječaja. Kandidati koji ostvare pravo na pristup prethodnoj provjeri znanja i sposobnosti biti će o tome obaviješteni putem elektroničke pošte na e-mail adresu koju su naveli u prijavi.

Na mrežnoj stranici Virovitičko-podravske županije www.vpz.hr objavit će se vrijeme održavanja prethodne provjere znanja i sposobnosti kandidata najmanje 5 dana prije održavanja provjere.

Smatra se da je kandidat, koji nije pristupio prethodnoj provjeri znanja, povukao prijavu na javni natječaj.

Po dolasku na prethodnu provjeru znanja i sposobnosti, kandidati su dužni predočiti odgovarajuću identifikacijsku ispravu radi utvrđivanja identiteta.
Kandidati koji ne mogu dokazati identitet neće moći pristupiti prethodnoj provjeri znanja i sposobnosti.

Prethodna provjera znanja i sposobnosti kandidata obavlja se putem pisanog testiranja i intervjua.

Za vrijeme pisanog testiranja nije dopušteno: 
· koristiti se bilo kakvom literaturom, odnosno bilješkama,
· koristiti mobitel ili druga komunikacijska sredstva,
· napuštati prostoriju u kojoj se obavlja pisano testiranje,
· razgovarati s ostalim kandidatima,
· ometati ostale kandidate.

Kandidatu koji bude remetio mir tijekom rješavanja testa i/ili pokušavao komunicirati s drugim kandidatima ili prepisivati, već pri prvom takvom ponašanju bez prethodne opomene bit će oduzet test i smatrat će se da je povukao prijavu na natječaj.

Za svaki dio provjere znanja i sposobnosti (pisano testiranje i intervju) kandidatima se dodjeljuje određeni broj bodova od 1 do 10.
Test se sastoji od ukupno 40 pitanja. Rješavanje testa traje najviše 60 minuta. 
Bodovanje testa: ukupan broj točnih odgovora bit će podijeljen sa 4 (zaokruženo na jednu decimalu), što daje broj bodova postignutih na pisanom testu, pri čemu broj bodova ne može biti manji od 1 niti veći od 10. 

Intervju se provodi samo s kandidatima koji su ostvarili najmanje 50% bodova na pisanom testiranju, odnosno koji su ostvarili najmanje 20 točnih odgovora, odnosno najmanje 5 bodova. 

Povjerenstvo kroz intervju s kandidatom utvrđuje interese, profesionalne ciljeve i motivaciju kandidata za rad na radnom mjestu za koje je podnio prijavu.

Smatra se da je kandidat zadovoljio ako je na intervjuu ostvario najmanje 5 bodova.

Kandidati koji su pristupili prethodnoj provjeri znanja i sposobnosti imaju pravo uvida u rezultate provedenog postupka.

Nakon prethodne provjere znanja i sposobnosti kandidata Povjerenstvo za provedbu javnog natječaja utvrđuje rang-listu kandidata prema ukupnom broju ostvarenih bodova.

[bookmark: _Hlk207704283]Izvješće o provedenom postupku, rang-listu kandidata Povjerenstvo za provedbu javnog natječaja dostavlja pročelniku Upravnog odjela za graditeljstvo, zaštitu okoliša i imovinsko-pravne poslove Virovitičko-podravske županije.

Pročelnik Upravnog odjela za graditeljstvo, zaštitu okoliša i imovinsko-pravne poslove Virovitičko-podravske županije donosi rješenje o prijmu u službu najkasnije u roku od 60 dana od isteka roka za podnošenje prijava na javni natječaj koje se dostavlja javnom objavom na mrežnim stranicama Virovitičko-podravske županije www.vpz.hr, a dostava se smatra obavljenom istekom osmog dana od dana javne objave rješenja na mrežnim stranicama.

Molimo podnositelje da u prijavi navedu broj fiksnog ili mobilnog telefona na koji, u slučaju potrebe, mogu biti kontaktirani tijekom natječajnog postupka.

Također, molimo podnositelje da prijavi prilože sve isprave naznačene u javnom natječaju i to u obliku navedenom u javnom natječaju.

Ukoliko utvrdite da je potrebno dopuniti prijavu koju ste već podnijeli, to je moguće učiniti zaključno do dana isteka natječajnog roka.

Za kandidata koji dostavi prijavu s traženim dokazima u kojima se nalaze osobni podaci smatra se da je dobrovoljno pristao da se osobni podaci koriste i obrađuju u postupku javnog natječaja.

Virovitičko-podravska županija se obvezuje da će s osobnim podacima postupati u skladu s Pravilnikom o zaštiti osobnih podataka koji je objavljen na web stranici Virovitičko-podravske županije, https://www.vpz.hr/2019/10/28/osobni-podaci-vpz-gdpr/ uz primjenu odgovarajućih organizacijskih i tehničkih mjera zaštite osobnih podataka od neovlaštenog pristupa, zlouporabe, otkrivanja, gubitka ili uništenja.

Kandidat može tijekom natječajnog postupka pisanim putem povući prijavu.

Eventualne dodatne upite možete poslati putem elektroničke pošte na adresu: ivana.topic.dolezal@vpz.hr. 

Riječi i pojmovi koji imaju rodno značenje korišteni u ovim Uputama i obavijestima kandidatima odnose se jednako na muški i ženski rod bez obzira jesu li korišteni u muškom ili ženskom rodu.

